Konvin

Konvin, 1997-yilgacha Gʻazalkent vino kombinati – vino sanoatining yirik korxonasi. Uzum vinosi, aroq, likyor-aroq mahsulotlari ishlab chiqaradi. Korxonaning asosiy inshootlariga aroq va alkogolli ichimliklarni quyish uchun uchta liniya, konyak spirtini distillash uchun uchta liniya va suv-spirtli aralashmani ishlab chiqarish qurilmasi kiradi. Shuningdek, kompaniya uzumni soatiga 30 tonna yoki yiliga 2500 tonna qayta ishlash quvvatiga ega boʻlgan uzumni dastlabki ishlov berish sexi, quvvati yiliga 8,0 ming dekalitr boʻlgan konyak spirtini distillash sexi mavjud.

 Tarixi 
1953-yil „Yangi yoʻl“ arteli (1930) qoshida vino zavodi sifatida tashkil qilingan. 1956—1981-yillarda Toshkentvino kombinati filiali. 1981-yildan mustaqil vino zavodi. 1986-yilda zavod Gʻazalkent ijara-tajriba oziq-ovqat kombinatiga aylantirildi.

Mustaqillikdan keyin Oʻzmevasabzavotuzumsanoatxolding kompaniyasi tarkibiga kiritilgan. 1997-yilda kombinat negizida Konvin Oʻzbekiston—Amerika qoʻshma korxonasi tashkil topdi.

 Mahsulotlari 
Gʻazalkent vino kombinati jarayonida markali oq va qizil vinolar tayyorlashda yangi ikki bosqichli bijgʻitish texnologiyasidan foydalaniladi. Korxonada „Oqtosh“, „Sijjak“, „Oʻzbekiston portveyni“, „Navroʻz“, „Xumson“, „Kagor“, „Aleatiko“ vinolari, „Chatqol“, „Chimyon“, „Prins“, „Slavnaya“, „Istoki Chatkala“, „Gold Star“ araqlari va „Oʻzbekiston“, „Xumor“, „Arsenal“, „Gornyak“, „Konvin“, „Elegiya“ likyor-araq mahsulotlari tayyorlanadi.

2021-yil holatiga koʻra, korxona 34 turdagi aroq markalarini ishlab chiqaradi.

 Ishlab chiqarish koʻrsatkichlari 
2004-yilda 1,3 ming dal vino va 179,7 ming dal araq-likyor mahsulotlari ishlab chiqarildi. Mahsulotlari chet ellarga (Yaponiya, AQSH, Fransiya) eksport qilinadi.

2020-yilda umumiy ishlab chiqarish 376 ming dekalitrni tashkil etdi, shundan 273 ming dekalitr yoki 73% aroq mahsulotlari ishlab chiqarishga, shu jumladan „Kent“, „Best“, „Vipmen“, „Vozduh“ va boshqa brendlarga toʻgʻri keladi.

 Egaligi 
2021-yil 11-fevraldagi PF-6167-sonli Prezident farmonida „Konvin“ AJdagi 51,0 foiz davlat ulushi xususiylashtirilishi belgilangan. 2021-yilning 17-iyulida Uzassets investitsiya kompaniyasi tomonidan KPMG kompaniyasi ishtirokida xususiylashtirishga chiqarildi.

2022-yil 14-yanvarda „Konvin“ AJning 51,0 foiz aksiyalar paketi yoki 549 952 dona oddiy aksiyasi 4,5 mlrd soʻmga Toshkent respublika fond birjasida sotildi. Bunda bir dona oddiy aksiya uchun 8 183 soʻmdan toʻlandi. Xaridor Toshkentning Qamxar aroq biznesi kompaniyasi boʻldi. 2022-yilning 10-fevralida Konvinning aksiyalari nazorat paketiga egalik qiluvchi Qamxar MChJ boshqa aksiyadorlarga bir dona oddiy aksiya uchun 8 183 soʻmdan sotib olish boʻyicha ommaviy offerta bilan chiqdi.

2023-yil 27-iyundagi aksiyadorlar umumiy yigʻilishi qarori bilan kompaniya mulkchilik shakli aksiyadorlar jamiyatidan mas’uliyati cheklangan jamiyatga aylantirildi hamda oddiy va imtiyozli aksiyalarini 2023-yil 2-iyuldagi kompaniya aksiyalari bilan tuzilgan oxirgi birja bitimi narxida – 8 500 soʻmdan sotib olishini maʼlum qildi. 2024-yil 7-oktyabrdan kompaniya aksiyalari fond birja savdosidan olindi va kompaniya delisting qilindi.

 

 

Turkum:Boʻstonliq tumani
Turkum:Toshkent viloyati korxonalari
Turkum:Gʻazalkent